Karakallion taidealueella tapahtuu

Takana vuosi monipuolisia taide-elämyksiä, edessä uudet ja yllättävät teostoteutukset. Karakallion taidealueelle valmistuu kesän ja syksyn aikana useita uusia teoksia.

Karakallio Creativen vuonna 2018 aloitetut työpajat valmistuvat. Kuvataiteilija **Tiina Herttuan** yhteisötaideteos, jonka toteuttamiseen on osallistunut satoja espoolaisia omalla kädenjäljellään, valmistuu Karataloon. Valokuvataiteilija **Vilma Pimenoff**in ohjaamien valokuvaustyöpajojen kuvasadosta julkaistaan kesäkuussa rajoitetun painoksen postikorttisarja, joka jaetaan kaikkiin Karakallion kotitalouksiin.

Karakalliossa nähdään jatkossa myös enemmän kansainvälisesti tunnettujen taiteilijoiden teoksia. Esimerkiksi **Jussi TwoSeven**in vastakkaisuuksilla leikittelevä teospari, suomalaisten suosikiksi nousseen australialaisen **Guido van Helten**in maalaus ja yli kolmenkymmenen kirjailijan poikkitaiteellinen sanateos sekä espanjalaisen **Juan Rivas**in alueen kesäkauneutta käsittelevät teossarjat, jotka levittäytyvät ympäri aluetta.

Kesän mittaan tullaan tiedottamaan lisää uusista teostoteutuksista sekä useista erilaisista työpajoista, joita järjestetään pitkin kesää ja syksyä. Taidetyöpajat ja syksyn pääsymaksuton ohjelma julkaistaan myöhemmin. Ohjelmistoon kuuluu sisältöä kaikenikäisille. Syksyllä alkavilla opastetuilla kierroksilla tutustutaan teoksiin sekä pysähdytään kokemaan taidetta luonnonkauniissa ympäristössä.

”Karakallio Creativen lähtökohta oli luoda jotain maailmanlaajuisesti ainutlaatuista. Suomen luonto on ihanteellinen ympäristö taiteelle ja paikkana rauhallinen Karakallio onkin täydellinen alusta rakentaa luovaa sisältöä. Monipuolinen poikkitaiteellinen sisältö ja tekeminen yhdistettynä alueen ominaispiirteisiin muodostaa ainutlaatuisen kokonaisuuden. Tänä vuonna Karakallio Creative alkaa muuttua visiosta todeksi, kun työn alla on erityyppisiä teoksia veistoksista maalauksiin, osallistaviin työpajoihin ja uudenlaisiin avauksiin", kertoo hankkeen kuraattori **Jorgos Fanaris**.

Karakallio Creative -hanke elävöittää Espoon Karakallion aluetta taiteella ja tapahtumilla. Hanke toteutetaan yhteistyössä Espoon kaupungin tapahtuma- ja kulttuuripalveluiden, Karakallio-Seuran ja lukuisten muiden alueen toimijoiden kanssa.

Lisätiedot:

Karakallio Creative, puh. 050 591 4978, mail@karakalliocreative.com